b'\n_START_ARTICLE_\nVerapamil\n_START_SECTION_\nMehanizem delovanja\n_START_PARAGRAPH_\nVerapamil je selektivni zaviralec kalcijevih kanal\xc4\x8dkov in zavira dotok kalcija preko celi\xc4\x8dnih membran v mi\xc5\xa1i\xc4\x8dne celice gladkega mi\xc5\xa1i\xc4\x8dja, \xc5\xa1e posebno na obmo\xc4\x8dju \xc5\xbeil v prebavil, ter sr\xc4\x8dne mi\xc5\xa1ice in celic prevodnega sistema srca. U\xc4\x8dinek na gladke mi\xc5\xa1ice \xc5\xbeil se ka\xc5\xbee kot vazodilatacija (raz\xc5\xa1iritev krvnih \xc5\xbeil). Deluje tudi na atrioventrikularni vozel v srcu ter podalj\xc5\xa1a \xc4\x8das prevajanja impulzov. Pri delujo\xc4\x8di sr\xc4\x8dni mi\xc5\xa1ici lahko pride do negativnega inotropnega u\xc4\x8dinka. Zaradi vazodilatacije povzro\xc4\x8di zmanj\xc5\xa1anje skupnega perifernega upora v \xc5\xbeilah ter posledi\xc4\x8dno ustrezno zni\xc5\xbeanje krvnega tlaka.\n_START_SECTION_\nKlini\xc4\x8dna uporaba\n_START_PARAGRAPH_\nVerapamil se uporablja za zdravljenje zvi\xc5\xa1anega krvnega tlaka in za nadzorovanje angine pektoris. Sam ali v kombinaciji z drugimi zdravili se uporablja za zdravljenje in prepre\xc4\x8devanje sr\xc4\x8dnih aritmij\n_START_SECTION_\nFarmacevtske oblike\n_START_PARAGRAPH_\nNajpogosteje se uporablja peroralno; obstaja v obliki tablet s takoj\xc5\xa1njim spro\xc5\xa1\xc4\x8danjem ter v obliki tablet s podalj\xc5\xa1anim spro\xc5\xa1\xc4\x8danjem. Na voljo je tudi v oblikah za intravensko pot uporabe, ki se uporabljajo zlasti pri zdravljenju motenj v sr\xc4\x8dnem ritmu.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nMo\xc5\xbeni ne\xc5\xbeeleni u\xc4\x8dinki vklju\xc4\x8dujejo glavobol, zardevanje v obraz, omotica, otekline, pogostej\xc5\xa1e uriniranje, utrujenost, slabost, ekhimoza (vrsta podko\xc5\xbene krvavitve), galaktoreja pri \xc5\xbeenskah (odtekanje mleka iz dojke) in zaprtje._NEWLINE_Kot drugi zaviralci kalcijevih kanal\xc4\x8dkov lahko tudi verapamil povzro\xc4\x8di hiperplazijo dlesni._NEWLINE_Resni ne\xc5\xbeeleni u\xc4\x8dinki verapamila so posledica njegovega prevelikega negativnega inotropnega (zmanj\xc5\xa1anje mo\xc4\x8di kontrakcije sr\xc4\x8dne mi\xc5\xa1ice), dromotropnega (zmanj\xc5\xa1ana hitrost prevajanja impulzov v srcu) in kronotropnega (zmanj\xc5\xa1ana frekvenca sr\xc4\x8dnega utripa) delovanja ter vazodilatacije, kar se klini\xc4\x8dno ka\xc5\xbee kot znatno zni\xc5\xbean krvni tlak, bradikardija, atrioventrikularni blok vi\xc5\xa1je stopnje in sr\xc4\x8dno popu\xc5\xa1\xc4\x8danje. Posledi\xc4\x8dno se lahko razvije kardiovaskularni \xc5\xa1ok in zastoj srca. Zaradi zaviranja kalcijevih kanal\xc4\x8dkov v membrani celic beta trebu\xc5\xa1ne slinavke lahko povzro\xc4\x8di zmanj\xc5\xa1anje spro\xc5\xa1\xc4\x8danja inzulina in posledi\xc4\x8dno hiperglikemijo.'